CELEX: 
Language: mt
Date: 2021-05-10 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat (UE) 2019/856 fir-rigward tal-proċeduri tal-applikazzjoni u tal-għażla fil-qafas tal-Fond għall-Innovazzjoni

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Il-Fond għall-Innovazzjoni ġie stabbilit bl-Artikolu 10a(8) tad-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi sistema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni u li temenda d-Direttiva tal-Kunsill 96/61/KE, sabiex tappoġġa l-innovazzjoni fit-teknoloġiji u l-proċessi b’livell baxx ta’ emissjonijiet tal-karbonju. Abbażi tas-setgħat delegati mogħtija lill-Kummissjoni bl-istess Artikolu, fis-26 ta’ Frar 2019 il-Kummissjoni adottat ir-Regolament Delegat tal-Kummissjoni (UE) 2019/856 li jissupplimenta d-Direttiva 2003/87/KE tal-Parlament Ewropew u tal-Kunsill f’dak li għandu x’jaqsam mal-operat tal-Fond għall-Innovazzjoni, li kien jinkludi dettalji dwar il-proċedura tal-applikazzjoni u l-kriterji tal-għażla.
            
            
               B’mod partikolari, ir-Regolament Delegat (UE) 2019/856 jistabbilixxi proċedura tal-għażla b’żewġ fażijiet għall-proġetti fuq skala kbira. Il-Kummissjoni diġà setgħet tiġbor esperjenza prattika dwar il-proċeduri tal-għażla peress li l-ewwel sejħa għall-proġetti fuq skala kbira tnediet f’Lulju 2020 bi proċedura tal-għażla b’żewġ fażijiet u l-ewwel sejħa għall-proġetti fuq skala żgħira tnediet f’Diċembru 2020 bi proċedura tal-għażla b’fażi waħda.  
            
            
               L-ewwel sejħa għall-proġetti fuq skala kbira rċeviet aktar minn 300 applikazzjoni. B’kollox, l-applikanti talbu aktar minn EUR 20 biljun f’għotjiet, meta mqabbel mal-volum tas-sejħa ta’ EUR 1 biljun. Ħarsa aktar fil-fond lejn l-applikazzjonijiet turi riżerva robusta ħafna u diversifikata tajjeb ta’ proġetti tat-teknoloġija nadifa
                  1
               . Għalkemm il-perjodu tal-applikazzjoni għadu mhux magħluq, l-ewwel sejħa għall-proġetti fuq skala żgħira jidher li qed tqajjem interess kbir ukoll. 
            
            
               Filwaqt li l-evalwazzjoni tal-applikazzjonijiet mill-ewwel sejħa għall-proġett fuq skala kbira għadha għaddejja, għadd kbir ta’ proġetti maturi u promettenti jistgħu ma jintgħażlux minħabba l-baġit limitat. Sabiex tirrispondi għad-domanda għolja attwali għall-appoġġ mill-Fond għall-Innovazzjoni, il-Kummissjoni jenħtieġ li tingħata l-flessibilità li tagħżel bejn proċedura tal-għażla b’żewġ fażijiet jew b’fażi waħda għas-sejħa għall-proġetti fuq skala kbira, kif diġà huwa l-każ għas-sejħa għall-proġetti fuq skala żgħira. Proċedura tal-għażla b’fażi waħda se toffri perjodu konsiderevolment iqsar sal-għoti ta’ għotja u tippermetti appoġġ aktar mgħaġġel għar-riżerva eżistenti ta’ proġetti maturi tat-teknoloġija nadifa fil-kuntest ta’ rkupru ekoloġiku mgħaġġel. 
            
            
               Abbażi tas-sottoskrizzjoni għolja tal-ewwel sejħa li tnediet f’Lulju 2020 u bil-ħsieb li jingħata appoġġ aktar mgħaġġel lill-proġetti innovattivi ta’ teknoloġija nadifa, ir-Regolament Delegat (UE) 2019/856 jenħtieġ, għalhekk li jiġi emendat sabiex jipprovdi l-flessibilità lill-Kummissjoni biex tiddeċiedi dwar l-organizzazzjoni tal-applikazzjoni u konsegwentement, il-proċeduri tal-għażla, jew b’żewġ fażijiet jew b’waħda. 
            
            
               Id-deċiżjoni li tirrikorri għall-proċedura tal-applikazzjoni b’fażi waħda jew b’żewġ fażijiet se ssir mill-Kummissjoni f’konsultazzjoni mal-Istati Membri fuq bażi ta’ każ b’każ, jiddependi fuq ir-riżerva ta’ proġetti promettenti tat-teknoloġija nadifa mis-sejħiet preċedenti, bil-ħsieb li jissodisfaw bl-aqwa mod id-domanda tas-suq.
            
            
               Emenda addizzjonali tikkonċerna l-assistenza għall-iżvilupp tal-proġetti, li tista’ tiġi pprovduta lil proġetti b’maturità insuffiċjenti, iżda li jkollhom il-potenzjal li jissodisfaw il-kriterji tal-għażla kollha jekk jiġu żviluppati aktar. Il-proposta tiċċara li din l-assistenza tista’ tiġi wkoll provduta fil-forma ta’ assistenza teknika.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               F’konformità mal-paragrafu 4 tal-Fehim Komuni dwar l-Atti Delegati mehmuż mal-Ftehim Interistituzzjonali dwar it-Tfassil Aħjar tal-Liġijiet bejn il-Parlament Ewropew, il-Kunsill u l-Kummissjoni Ewropea
                  2
               , twettqu konsultazzjonijiet xierqa hu u jitħejja dan ir-Regolament Delegat. Sar skambju ta’ fehmiet dwar is-suġġett fil-laqgħa tal-Grupp ta’ Esperti dwar il-Fond għall-Innovazzjoni fis-7 ta’ Diċembru 2020. Konsultazzjoni bil-miktub dwar il-prinċipju tal-emenda, li saret bejn it-23 ta’ Diċembru 2020 u l-15 ta’ Jannar 2021, uriet appoġġ qawwi favur tagħha (tmintax-il tweġiba favorevoli, ħamsa mhux favorevoli). L-esperti tal-Grupp ta’ Esperti dwar il-Fond għall-Innovazzjoni wara ġew ikkonsultati bil-miktub bejn l-10 u t-23 ta’ Frar 2021 dwar l-abbozz ta’ test ta’ dan ir-Regolament Delegat u żewġ membri ppreżentaw kummenti bil-miktub.  
            
            
               Id-dokumenti rilevanti għall-konsultazzjoni intbagħtu lill-Parlament Ewropew u lill-Kunsill fl-istess waqt, kif previst fil-Fehim Komuni dwar l-Atti Delegati. 
            
            
               Il-kummenti mogħtija mill-grupp ta’ esperti tqiesu meta kien qed jiġi preparat ir-Regolament Delegat.
            
            
               L-abbozz tar-Regolament Delegat ġie ppubblikat fuq il-portal ta’ Regolamentazzjoni Aħjar għal perjodu ta’ erba’ ġimgħat li matulu seta’ jingħata feedback, mis-17 ta’ Marzu sal-14 ta’ April. Matul dan il-perjodu, wasal feedback mingħand żewġ ċittadini, seba’ negozji u tmien assoċjazzjonijiet ta’ negozji, organizzazzjonijiet u konsulenzi. Tlettax-il risposta esprimew opinjoni pożittiva dwar l-introduzzjoni ta’ proċedura tal-għażla b’fażi waħda, tnejn esprimew opinjoni negattiva u tnejn oħra ma esprimew l-ebda opinjoni dwar il-kwistjoni. Il-biċċa l-kbira, il-partijiet ikkonċernati laqgħu l-prospett tat-tnaqqis tal-ħin meħtieġ bejn l-applikazzjoni u l-għoti ta’ għotja li l-emenda tagħmel possibbli. Ċertu feedback kien jikkonċerna l-organizzazzjoni tas-sejħiet għall-proposti, bħat-tfassil ta’ sejħiet biex l-applikanti jkunu jistgħu jipprovdu l-informazzjoni kollha meħtieġa għas-sottomissjoni ta’ proposta għaqlija u ta’ kwalità għolja u li jiġi provdut biżżejjed appoġġ lill-applikanti. 
            
            
               Il-feedback kollu li wasal rigward l-għoti tal-assistenza għall-iżvilupp tal-proġetti fil-forma ta’ assistenza teknika kien pożittiv.
            
            
               3.ELEMENTI ĠURIDIĊI TAL-ATT DELEGAT
            
            
               Ir-Regolament Delegat attwali jintroduċi emendi rilevanti għar-Regolament Delegat (UE) 2019/856 sabiex jipprevedi l-għażla ta’ proċedura tal-applikazzjoni b’fażi waħda għall-proġetti fuq skala kbira biex jiġu ffinanzjati fil-qafas tal-Fond għall-Innovazzjoni, u sabiex jiċċara l-forom li fihom tingħata l-assistenza għall-iżvilupp tal-proġetti. 
            
            
               L-Artikolu 9(2)(d) huwa emendat biex jinkludi l-elementi minimi obbligatorji fid-deċiżjonijiet tal-Kummissjoni li jniedu s-sejħiet għal proposti kompatibbli ma’ applikazzjoni b’fażi waħda għall-proġetti fuq skala kbira.
            
            
               L-Artikolu 10 huwa emendat biex jintroduċi l-possibilità li tiġi applikata proċedura tal-għażla b’fażi waħda għall-proġetti fuq skala kbira.
            
         
         
            
               Huwa introdott Artikolu 12a ġdid, li jiddeskrivi l-proċedura tal-għażla tal-applikazzjonijiet ippreżentati fil-proċess tal-applikazzjoni b’fażi waħda.
            
            
               L-Artikolu 13(2) huwa emendat sabiex jinkludi l-assistenza teknika f’forma ta’ assistenza għall-iżvilupp tal-proġetti mogħtija f’konformità mal-Artikolu 12(2).
            
            
               L-Artikolu 21 huwa emendat sabiex jintroduċi konsultazzjoni mal-Istati Membri fir-rigward l-assistenza għall-iżvilupp tal-proġetti f’każ li l-proċedura tal-applikazzjoni b’fażi waħda hija applikata, u biex jestendi l-obbligu ta’ rappurtar tal-Kummissjoni lejn l-Istati Membri dwar l-implimentazzjoni tad-deċiżjonijiet tal-għotja tal-proċedura b’fażi waħda.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 10.5.2021
            
            
               li jemenda r-Regolament Delegat (UE) 2019/856 fir-rigward tal-proċeduri tal-applikazzjoni u tal-għażla fil-qafas tal-Fond għall-Innovazzjoni 
               
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi sistema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni u li temenda d-Direttiva tal-Kunsill 96/61/KE
                  3
                u b’mod partikolari l-Artikolu 10a(8), ir-raba’ subparagrafu tiegħu,
            
            
               Billi:
            
            
               (1)Ir-Regolament Delegat tal-Kummissjoni (UE) 2019/856
                  4
                jistabbilixxi regoli dwar l-operat tal-Fond għall-Innovazzjoni. Dan jistabbilixxi proċedura tal-applikazzjoni b’żewġ fażijiet li tkun tikkonsisti f’espressjoni ta’ interess u fl-applikazzjoni sħiħa.   
            
            
               (2)Filwaqt li l-proċedura tal-applikazzjoni b’żewġ fażijiet għandha l-vantaġġ li tnaqqas il-piż amministrattiv għal dawk li jkunu qed jipproponu l-proġetti fl-ewwel fażi, din iżżid il-perjodu ta’ bejn is-sottomissjoni tal-applikazzjonijiet u l-għoti tal-finanzjament għal proġetti li jkollhom suċċess. L-esperjenza bl-ewwel sejħa għal proposti, fejn wasal għadd kbir ta’ applikazzjonijiet fi stadji differenti tal-maturità tal-proġett, uriet il-ħtieġa li jitnaqqas dak il-perjodu sabiex jiġi żgurat l-għoti ta’ appoġġ f’waqtu għal proġetti maturi. Li jitnaqqas dak il-perjodu jkun ukoll ta’ benefiċċju fil-kuntest tal-irkupru ekonomiku fejn l-investimenti fiż-żieda ta’ teknoloġiji nodfa jeħtieġ li jiġu mobilizzati malajr.
            
            
               (3)Huwa għalhekk meħtieġ li tiġi prevista proċedura tal-applikazzjoni b’fażi waħda li tinkludi l-applikazzjoni sħiħa mingħajr il-fażi tal-espressjoni ta’ interess. Jenħtieġ li l-Kummissjoni tkun tista’ tagħżel bejn il-proċedura tal-applikazzjoni b’żewġ fażijiet u l-proċedura tal-applikazzjoni b’fażi waħda kif xieraq meta tiddeċiedi dwar it-tnedija tas-sejħiet għal proposti. 
            
            
               (4)Ir-Regolament Delegat (UE) 2019/856 jipprevedi li l-assistenza għall-iżvilupp tal-proġetti għal proġetti li ma jissodisfawx il-kriterju tal-maturità tal-proġetti stabbilit fl-Artikolu 11(1)(c) ta’ dak ir-Regolament, iżda li għandu l-potenzjal li jissodisfa dak il-kriterju. F’konformità mal-Artikolu 13(2) tar-Regolament Delegat (UE) 2019/856 dik l-assistenza tista’ tieħu biss il-forma ta’ għotja. Sabiex jiġi ffaċilitat l-iżvilupp ulterjuri ta’ dawk il-proġetti, huwa meħtieġ li din l-assistenza tiġi permessa li tkun provduta fil-forma ta’ assistenza teknika. 
            
            
               (5)Għaldaqstant, jenħtieġ li r-Regolament Delegat (UE) 2019/856 jiġi emendat skont dan, 
            
            
               ADOTTAT DAN IR-REGOLAMENT:
            
            
               Artikolu 1
            
            
               Emendi għar-Regolament Delegat (UE) 2019/856
            
            
               Ir-Regolament Delegat (UE) 2019/856 huwa emendat kif ġej:
            
            
               (1)fl-Artikolu 9, il-paragrafu 2 huwa emendat kif ġej:
            
         
         
            
               (a)il-punt (d) huwa sostitwit b’dan li ġej: 
            
            
               “(d) deskrizzjoni tal-proċedura tal-applikazzjoni, filwaqt li jiġi speċifikat jekk tapplikax proċedura b’fażi waħda jew b’żewġ fażijiet, u lista ddettaljata tal-informazzjoni u tad-dokumentazzjoni li trid tiġi ppreżentata mal-applikazzjoni;”;
            
            
               (b)il-punt (f) huwa sostitwit b’dan li ġej: 
            
            
               “(f) meta proġetti fuq skala żgħira huma soġġetti għal proċedura ssimplifikata tal-applikazzjoni f’konformità mal-Artikolu 10(4) u għal proċedura speċifika tal-għażla f’konformità mal-Artikolu 12b, ir-regoli dwar dawk il-proċeduri speċifiċi;”;
            
            
               (2)L-Artikolu 10 huwa emendat kif ġej:
            
            
               (a)il-paragrafu 1 huwa sostitwit b’dan li ġej:
            
            
               “1. Il-korp ta’ implimentazzjoni għandu jiġbor l-applikazzjonijiet u jorganizza l-proċedura tal-applikazzjoni kif determinat skont l-Artikolu 9(2)(d).”;
            
            
               (b)il-paragrafi 2 u 3 huma sostitwiti b’dawn li ġejjin:
            
            
               “2. Il-proċedura tal-applikazzjoni b’żewġ fażijiet għandha tikkonsisti mill-fażijiet li ġejjin, wara xulxin:
            
            
               (a)il-fażi tal-espressjoni ta’ interess;
            
            
               (b)il-fażi tal-applikazzjoni sħiħa.
            
            
               Fil-fażi tal-espressjoni ta’ interess, dak li jkun qed jipproponi l-proġett għandu jippreżenta deskrizzjoni tal-karatteristiċi ewlenin tal-proġett f’konformità mar-rekwiżiti stabbiliti fis-sejħa għal proposti rilevanti, fosthom deskrizzjoni tal-effettività tal-proġett, tal-grad ta’ innovazzjoni tiegħu u tal-maturità tiegħu kif speċifikat fl-Artikolu 11(1)(a), (b) u (c).
            
            
               Fil-fażi tal-applikazzjoni sħiħa, dak li jkun qed jipproponi l-proġett għandu jippreżenta deskrizzjoni ddettaljata tal-proġett u d-dokumentazzjoni kollha ta’ sostenn, fosthom il-pjan ta’ kondiviżjoni tal-għarfien.
            
            
               3. Fejn tapplika l-proċedura tal-applikazzjoni b’fażi waħda, dak li jkun qed jipproponi l-proġett għandu jippreżenta applikazzjoni sħiħa kif deskritt fil-paragrafu 2, it-tielet subparagrafu.”;
            
            
               (3)L-Artikolu 12 huwa emendat kif ġej: 
            
            
               (a)It-titolu tal-Artikolu 12 huwa sostitwit b’dan li ġej:
            
            
               “Proċedura tal-għażla għall-proċedura tal-applikazzjoni b’żewġ fażijiet”;
            
            
               (b)il-paragrafu 6 jitħassar;
            
            
               (4)jiddaħħlu l-Artikoli 12a u 12b li ġejjin:
            
            
               “Artikolu 12a
            
         
         
            
               Proċedura tal-għażla għall-proċedura tal-applikazzjoni b’fażi waħda
            
            
               1. Abbażi tal-applikazzjonijiet li jkunu waslu, il-korp ta’ implimentazzjoni għandu jivvaluta l-eliġibbiltà ta’ kull proġett f’konformità mal-Artikolu 10a(8) tad-Direttiva 2003/87/KE. Imbagħad il-korp ta’ implimentazzjoni għandu jagħżel il-proġetti eliġibbli skont il-paragrafi 2 u 3 ta’ dan l-Artikolu.
            
            
               2. Abbażi tal-applikazzjonijiet li jkunu waslu, il-korp ta’ implimentazzjoni għandu jfassal lista ta’ proġetti li jissodisfaw il-kriterji tal-għażla stabbiliti fl-Artikolu 11 u għandu jevalwa l-proġetti u jikklassifikahom abbażi tal-kriterji kollha tal-għażla stabbiliti f’dak l-Artikolu. Għall-finijiet ta’ dik l-evalwazzjoni, il-korp ta’ implimentazzjoni għandu jqabbel il-proġetti mal-proġetti tal-istess settur kif ukoll mal-proġetti ta’ setturi oħrajn. Fl-aħħar tal-evalwazzjoni, il-korp ta’ implimentazzjoni għandu jfassal lista tal-proġetti magħżulin minn qabel.
            
            
               3. Meta l-korp ta’ implimentazzjoni jikkonkludi li proġett jissodisfa l-kriterji tal-għażla stabbiliti fl-Artikolu 11(1)(a), (b), (d) u (e) u, fejn applikabbli, il-kriterju tal-għażla stabbilit f’konformità mal-Artikolu 11(2), iżda ma jissodisfax il-kriterju stabbilit fl-Artikolu 11(1)(c), il-korp ta’ implimentazzjoni għandu jivvaluta jekk dak il-proġett għandux il-potenzjal jissodisfa dak il-kriterju tal-għażla jekk jiġi żviluppat aktar. Meta l-proġett ikollu t-tali potenzjal, il-korp ta’ implimentazzjoni jista’ jagħti assistenza għall-iżvilupp tal-proġetti lill-proġett ikkonċernat jew, meta l-Kummissjoni tagħti l-assistenza għall-iżvilupp tal-proġetti, jipproponilha tagħti assistenza għall-iżvilupp tal-proġetti lil dan il-proġett.
            
            
               4. Il-lista tal-proġetti magħżulin minn qabel imsemmija fil-paragrafu 2 u, meta dan ikun applikabbli, is-suġġeriment imsemmi fil-paragrafu 3 għandhom jintbagħtu lill-Kummissjoni u għandu jkun fihom tal-inqas l-affarijiet li ġejjin:
            
            
               (a)
                     konferma tal-konformità mal-kriterji tal-eliġibbiltà u tal-għażla;
            
            
               (b)
                     dettalji dwar l-evalwazzjoni u l-klassifikazzjoni tal-proġetti;
            
            
               (c)
                     l-ispejjeż totali tal-proġetti u l-ispejjeż rilevanti msemmijin fl-Artikolu 5 f’euro;
            
            
               (d)
                     it-talba għall-appoġġ totali tal-Fond għall-Innovazzjoni f’euro,
            
            
               (e)
                     l-ammont previst ta’ emissjonijiet tal-gassijiet serra li għandhom jiġu evitati;
            
            
               (f)
                     l-ammont previst ta’ enerġija li għandha tiġi prodotta jew li għandha tinħażen;
            
            
               (g)
                     l-ammont previst ta’ CO2 li għandu jinħażen;
            
            
               (h)
                     informazzjoni dwar il-forma ġuridika tal-appoġġ tal-Fond għall-innovazzjoni li dak li jkun qed jipproponi l-proġett ikun qed jitlob.
            
            
               5. Abbażi ta’ xi jkun intbagħat skont il-paragrafu 4 ta’ dan l-Artikolu, wara li tikkonsulta lill-Istati Membri f’konformità mal-Artikolu 21(2), il-Kummissjoni għandha tadotta d-deċiżjoni tal-għotja li tispeċifika l-appoġġ għall-proġetti magħżulin u, jekk ikun il-każ, tfassal lista ta’ riżerva.
            
            
               Artikolu 12b
            
            
               Proċedura tal-għażla għall-proġetti fuq skala żgħira
            
            
               B’deroga mill-Artikolu 12 u 12a, tista’ tiġi applikata proċedura speċifika tal-għażla għall-proġetti fuq skala żgħira.”;
            
            
               (5)fl-Artikolu 13, il-paragrafu 2 huwa sostitwit b’dan li ġej:
            
            
               “2. L-assistenza għall-iżvilupp tal-proġetti għandha tingħata mill-Kummissjoni jew mill-korp ta’ implimentazzjoni, f’konformità mal-Artikolu 12(2) jew 12a(3), fil-forma ta’ għotja jew ta’ assistenza teknika.’;
            
            
               (6)L-Artikolu 21 huwa emendat kif ġej:
            
         
         
            
               (a)fil-paragrafu 2, il-punt (a) huwa sostitwit b’dan li ġej:
            
            
               “(a) il-lista tal-proġetti magħżulin minn qabel, fosthom il-lista ta’ riżerva, u l-lista tal-proġetti proposti għall-assistenza għall-iżvilupp tal-proġetti f’konformità mal-Artikolu 12(2), it-tieni subparagrafu jew l-Artikolu 12a(3), qabel ma jingħata l-appoġġ;”;
            
            
               (b)il-paragrafu 4 huwa sostitwit b’dan li ġej:
            
            
               “4. Il-Kummissjoni għandha tirrapporta lill-Istati Membri dwar il-progress li jkun sar fl-implimentazzjoni ta’ dan ir-Regolament, u b’mod partikulari dwar l-implimentazzjoni tad-deċiżjonijiet tal-għotja msemmijin fl-Artikolu 12(5) jew fl-Artikolu 12a(5).”;
            
            
               (7)fl-Artikolu 27, il-paragrafu 4 huwa sostitwit b’dan li ġej:
            
            
               “4.   Dawk li jkunu qed jipproponu l-proġetti għandhom jipprovdu informazzjoni ddettaljata dwar l-azzjonijiet ippjanati f’konformità mal-paragrafi 1 u 2 ta’ dan l-Artikolu fil-pjan ta’ kondiviżjoni tal-għarfien ippreżentat f’konformità mal-Artikolu 10(2), it-tielet subparagrafu.”.
            
            
               Artikolu 2
            
            
               Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 10.5.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        Ara r-rapport dwar l-applikazzjonijiet: https://ec.europa.eu/clima/sites/clima/files/innovation-fund/large-scale_call_statistics_en.pdf
               
               
                  
                     (2)
                  
                        Ftehim Interistituzzjonali bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea tat-13 ta’ April 2016 dwar it-Tfassil Aħjar tal-Liġijiet (ĠU L 123, 12.5.2016, p.1).
               
               
                  
                     (3)
                  
                        ĠU L 275, 25.10.2003, p. 32.
               
               
                  
                     (4)
                  
                        Ir-Regolament Delegat tal-Kummissjoni (UE) 2019/856 tas-26 ta’ Frar 2019 li jissupplimenta d-Direttiva 2003/87/KE tal-Parlament Ewropew u tal-Kunsill f’dak li għandu x’jaqsam mal-operat tal-Fond għall-Innovazzjoni (ĠU L 140, 28.5.2019, p. 6).